Żagħżugħ ta’ 29 sena mill-Imsida sofra xi feriti wara li għal xi raġuni kien involut f’inċident ta’ traffiku fi Triq il-Kosta. Għall-ħabta tal-4pm, iż-żagħżugħ kien qed isuq il-karozza tiegħu, tat-tip Renault, meta għal xi raġuni tilef il-kontroll tal-vettura u ħabat ma’ arblu. Ma jidhirx li kien hemm xi vetturi oħra nvoluti, filwaqt li fit-triq dehru marki ta’ brejkijiet għal diversi metri. Fil-post issejjaħ tim mediku, li ħa liż-żagħżugħ lejn l-Isptar Mater Dei għall-kura. Għalkemm il-kundizzjoni tiegħu s’issa għadha mhix magħrufa, fortunatament, il-kundizzjoni tiegħu ma tidhirx li hi kritika. Aktar investigazzjonijiet tal-Pulizija għadhom għaddejjin.